Diari Oficial de la Generalitat Valenciana


Sumari del DOGV 6473, del 04-03-2011 (2011/2508)

RESOLUCIÓ de 24 de febrer de 2011, de la Direcció General d'Administració Autonòmica, per la qual es convoca la borsa d'ocupació temporal per al nomenament de personal funcionari interí, grup C (subgrup C1), sector administració especial, educadores i educadors infantils.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6473

Data del DOGV
:   04-03-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/2508


Data del document
:   24-02-2011

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 24 de febrer de 2011, de la Direcció General d'Administració Autonòmica, per la qual es convoca la borsa d'ocupació temporal per al nomenament de personal funcionari interí, grup C (subgrup C1), sector administració especial, educadores i educadors infantils. [2011/2508]
L'article 6 de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de les borses d'ocupació temporal per a proveir provisionalment llocs de treball de l'administració de la Generalitat (DOCV núm.5184 de 25 de gener de 2006), disposa que a la finalització de cada procés selectiu d'ingrés en l'administració de la Generalitat la Direcció General competent en matèria de funció pública dictarà una resolució i convocarà les persones aspirants que hagen superat algun exercici o alguna part de les proves obligatòries i eliminatòries dels processos selectius, perquè, en el termini de 10 dies, aporten la documentació acreditativa dels mèrits a què es referix l'article 10 de la dita orde, sempre que no es troben en actiu en la categoria que es convoca.
L'article 5 establix, per la seua banda, que ls borses de treball d'ocupació temporal estaran constituïdes, d'una banda, pel personal que, haja participat en els processos selectius per a l'ingrés en l'administració de la Generalitat, i hagen aprovat algun exercici o alguna part de les proves de la fase d'oposició, obligatòries i eliminatòries i acrediten els requisits que li van ser exigits per a participar en el procés selectiu i, d'una altra, pel personal interí i contractat laboral temporal cessat, així com el personal que resulte desplaçat.
Per mitjà de sengles ordes de 7 de novembre de 2008, de la Conselleria de Justícia i Administracions Públiques (DOCV núm. 5897 de 20 de novembre), es van convocar proves selectives d'accés al grup C, sector administració especial, educadores i educadors infantils, torn d'accés lliure i discapacitats (Convocatòria 31/08) I torn de promoció interna (Convocatòria 32/08).
Derivades de les esmentades proves selectives, es van dictar les Resolucions de 24 de juny de 2010 de la Conselleria de Justícia i Administracions Públiques, per les quals es van publicar les relacions de persones aspirants que van superar-les.
En l'actualitat hi ha necessitats de cobertura de llocs de grup C (subgrup C1), sector administració especial, educadors i educadores infantils, a les quals, a la vista dels llistats de persones aspirants que van superar algun exercici de les últimes convocatòries, no es pot fer front amb les borses que es constituïsquen derivades de les convocatòries mencionades. Per tant, cal la constitució d'una borsa de treball única, en la qual tinga cabuda a més del personal a què es fa referència en el paràgraf anterior, persones que encara que no hagen participat en els processos selectius, reunisquen el requisit de titulació.
En conseqüència, fent ús de les facultats que té conferides, esta Direcció General d'Administració Autonòmica, resol:
Primer
Convocar la constitució de la borsa d'ocupació temporal per al nomenament de personal funcionari interí, grup C (subgrup C1), sector administració especial, educadors i educadores infantils a fi que, quan les necessitats del servici ho requerisquen, puga proveir-se provisionalment llocs de treball d'eixes característiques de l'administració de la Generalitat, de conformitat amb el que establix l'Orde de 17 de gener de 2006, de la Conselleria de Justícia, Interior i Administracions Públiques, reguladora de l'expressada matèria.
Segon
La borsa a la qual es referix l'apartat anterior estarà integrada pel personal que a continuació es relaciona:
1. Aspirants que hagen superat alguna de les proves de la fase d'oposició del procediment selectiu d'accés al grup C, sector administració especial, educadors i educadores infantils, convocatòria 31/08, torns d'accés lliure i discapacitats i convocatòria 32/08, torn de promoció interna, que no es troben en actiu en el moment de la sol·licitud en llocs de treball de la mateixa naturalesa jurídica, grup, sector i especialitat de l'administració de la Generalitat les competències de de les quals en matèria de personal siguen exercides per la Conselleria de Justícia i Administracions Públiques.
2. El personal funcionari interí desplaçat o cessat en llocs de l'especialitat convocada, que haja participat en els procediments selectius anteriorment citats, la qual cosa es comprovarà d'ofici i, en cas contrari, no es procedirà a la seua inclusió.
3. També podrà formar part d'esta borsa qualsevol persona que, reunint la resta de requisits, estiga en possessió del títol de Formació Professional de segon grau en l'especialitat d'Educació Infantil, Tècnic Superior en Educació Infantil o equivalent.
Tercer
1. Per a formar part de la borsa cal posseir els requisits exigits en les convocatòries de les proves selectives d'accés al grup C, sector administració especial, educadors i educadores infantils, a què es fa referència en l'apartat anterior. A més, per al nomenament de personal funcionari interí, s'haurà de reunir els requisits del lloc a exercir.
2. La possessió del requisit de titulació s'acreditarà dins del termini de presentació de sol·licituds, llevat que ja conste acreditat i inscrit en el Registre de Personal de l'administració de la Generalitat, i en este cas bastarà amb al·legar-lo. La resta dels requisits exigits haurà d'acreditar-se abans del nomenament, en el termini que a este efecte es concedisca.
3. L'orde de prelació en la formació de la borsa s'obtindrà de la suma de la puntuació obtinguda d'acord amb el barem de mèrits que es desplega en l'apartat següent. En cas d'igualtat de puntuació, primarà l'obtinguda pel personal discapacitat. Si l'empat es produïx entre persones discapacitades, es triarà al de major percentatge de minusvalidesa. Si encara persistira l'empat, caldrà ajustar-se a la puntuació obtinguda en cada apartat del barem començant pel primer. De persistir l'empat, es dirimirà a favor del sol·licitant de major edat.
No obstant això, les persones aspirants que accedisquen pel tercer supòsit de l'apartat segon, s'incorporaran a la borsa, sempre i en tot cas, a continuació de l'última de les persones aspirants que haja accedit pels supòsits primer o segon.
Quart
Les persones aspirants seran ordenades prenent en consideració els següents mèrits i situacions:
1. Experiència professional:
- Temps de servicis prestats en llocs de treball de naturalesa funcionarial, grup C (subgrup C1), sector administració especial, educador i educadora infantil de l'administració de la Generalitat, les competències de les quals en matèria de personal siguen exercides per la Conselleria de Justícia i Administracions Públiques segons el que disposa l'article 9 de la Llei 10/2010 de 9 de juliol de la Generalitat d'Ordenació i Gestió de la Funció Pública Valenciana: 0,35 punts per cada mes complet de servici en actiu.
- Temps de servicis prestats en llocs de treball de l'administració de la Generalitat, les competències de les quals en matèria de personal siguen exercisquen per la Conselleria de Justícia i Administracions Públiques segons el que disposa l'article 9 de la Llei 10/2010 de 9 de juliol de la Generalitat d'Ordenació i Gestió de la Funció Pública Valenciana, no previstos en el supòsit anterior: 0,13 punts per cada mes complet de servici en actiu.
- Temps de servicis prestats en altres administracions públiques, en llocs de treball de naturalesa funcionarial grup C (subgrup C1), sector administració especial, educador i educadora infantil: 0,05 punts per cada mes complet de servici en actiu.
El màxim de punts a obtindre pel present apartat serà de 28 punts.
2. Proves selectives:
Per cada una de les proves superades, de les de caràcter obligatori i eliminatori de la fase d'oposició dels processos selectius per a l'ingrés en l'administració de la Generalitat, grup C, sector administració especial, educadors i educadores infantils, convocatòries 31/08 -torn d'accés lliure i discapacitats- i 32/08- torn de promoció interna- : 6,5 punts.
3. Valencià:
El coneixement de valencià es puntuarà d'acord amb la distribució següent:
- Certificat de coneixement oral: 0,75 punts.
- Certificat de grau elemental: 1 punt.
- Certificat de grau mitjà: 2 punts.
- Certificat de grau superior: 4 punts.
Només es computarà el certificat de major nivell.
4. Idiomes comunitaris:
- Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència si es tracta de cicles d'escola oficial d'idiomes, així com 0,40 punts per cada 12 crèdits d'idioma comunitari, corresponent a títol oficial expedit per la universitat, de llicenciatura en les distintes filologies, o de mestre: especialitat llengües estrangeres, sempre que estos títols no hagen sigut objecte de valoració per un altre apartat del barem.
5. Altres titulacions:
Per la possessió de títols acadèmics iguals o superiors a qui siga exigit per a l'exercici dels llocs a cobrir: 1,5 punts per títol addicional expedit oficialment fins a un màxim de 3 punts. Es requerirà, en tot cas, la presentació de totes les titulacions al·legades, inclosa la que figura com a requisit per a ingressar en la borsa, i no es presumirà la possessió de les de nivell inferior.
6. Personal discapacitat:
- Quan el grau de discapacitat siga igual o superior al 33 per cent: 5 punts.
- Quan el grau de discapacitat siga igual o superior al 65 per cent: 10 punts.
Cinqué
Els mèrits que s'acaben de relacionar s'acreditaran:
1. Experiència professional: certificats oficials expedides per l'òrgan competent de l'administració corresponent.
Només als efectes del present barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que posseïsquen en el moment de sol·licitud d'integració en la borsa.
2. Proves selectives: sense perjuí que s'al·legue pels sol·licitants, es comprovarà d'ofici el nombre d'exercicis superats per cada aspirant.
3. Valencià: certificats oficials expedides o homologades per la Junta Qualificadora de Coneixements del Valencià.
4. Idiomes comunitaris: titulacions oficials expedides o homologades per òrgan competent. Les paperetes no serviran com a acreditació.
5. Altres titulacions: titulacions acadèmiques oficials expedides per òrgan competent.
6. Personal discapacitat:
- Certificat justificatiu del grau de minusvalidesa igual o superior a 33 per cent expedit per l'òrgan competent.
- Certificat de capacitats a l'efecte de demanda d'ocupació, o si fa el cas, l'acreditació d'haver-ho sol·licitat.
La documentació haurà d'anar degudament confrontada. En cas contrari, es tindrà per no presentada.
Sisé
1.Totes les persones aspirants hauran de presentar la sol·licitud d'inscripció, el full d'autobaremació i la documentació acreditativa de la possessió del requisit de titulació i dels mèrits al·legats, si no constaren inscrits en el Registre de Personal de l'administració de la Generalitat, en el termini de deu dies hàbils, comptats des de l'endemà de la publicació de la present resolució en el Diari Oficial de la Comunitat Valenciana, a les seus de la Conselleria de Justícia i Administracions Públiques d'Alacant, Castelló i València o en qualsevol de les oficines públiques previstes en l'article 38 de la Llei 30/1992 de Règim Jurídic de les Administracions Públiques i del Procediment Administratiu Comú.
2. La Comissió de Seguiment de les Borses d'Ocupació Temporal prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, analitzarà les sol·licituds d'inclusió que s'hagen produït i efectuarà la baremació de mèrits al·legats per les persones aspirants i procedirà a la seua integració en la borsa d'acord amb la puntuació obtinguda. La composició provisional de la mateixa es farà pública en la pàgina web de la Direcció General d'Administració Autonòmica i en els taulers d'anunci de la seu central i direccions territorials de la Conselleria de Justícia i Administracions Públiques.
3. Les persones aspirants disposaran d'un termini de 10 dies hàbils, a comptar de l'endemà a la publicació del llistat provisional, per a formular les al·legacions que estimen oportunes. La Comissió de Seguiment estudiarà les al·legacions presentades i, una vegada resoltes, formularà la proposta de llistat definitiu a la Direcció General d'Administració Autonòmica, la qual dictarà una resolució i ordenarà la seua publicació en els llocs indicats anteriorment.
4. Una vegada finalitzat el termini establit en el punt primer, el personal funcionari interí que cesse en llocs que han estat coberts des de la Direcció General D'Administració Autonómica de la mateixa categoria, sector i especialitat de la borsa convocada, disposarà d'un termini deu dies hàbils, comptats a partir de la data de la notificació del cessament, o del cessament si este fora posterior, per a presentar davant de la Comissió de Seguiment de les Borses d'Ocupació Temporal, la sol·licitud d'inscripció en la borsa i el full d'autobaremació junt amb la documentació acreditativa de la possessió del requisit de titulació i dels mèrits al·legats.
Els mèrits hauran d'haver-se obtingut amb anterioritat a la finalització del termini de presentació de sol·licituds que s'obri amb la publicació de la present resolució.
El personal cessat que no presente la sol·licitud d'incorporació en el termini previst s'entendrà decaigut en el seu dret.
5. Els models de sol·licitud d'inscripció i de full d'autobaremació a les quals fa referència els punts precedents, s'acompanyen com annexos I i II a la present resolució.
Els mèrits que no consten inscrits i que no s'acrediten del mode establit en l'apartat cinqué, no seran valorats.
Seté
1. L'àmbit territorial d'esta borsa d'ocupació és de caràcter provincial I la provisió de llocs, amb caràcter interí, s'efectuarà segons el que preveu l'article 3 i concordants de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de les borses d'ocupació temporal per a proveir provisionalment llocs de treball en l'administració de la Generalitat.
2. Sense perjuí d'allò que s'ha indicat en el punt anterior, les persones interessades a obtindre destinació en la província o províncies diferents de les del seu domicili, hauran de fer-ho constar en la sol·licitud d'inscripció, però s'ahurà de espectar l'orde de prelació segons la puntuació, amb independència de quin siga el domicili de la persona aspirant.
Vuité
En compliment de la disposició transitòria segona de l'Orde esmentada en l'apartat anterior, quedarà dissolta La borsa que estiguera en vigor amb anterioritat a la data d'esta resolució, a partir de la constitució definitiva de la present.
Nové
1. Esta resolució posa fi a la via administrativa i contra la mateixa cal interposar recurs de reposició, amb caràcter potestatiu, davant del mateix òrgan que l'ha dictada, en el termini d'un mes a partir de l'endemà al de la seua publicació, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. De no recórrer en reposició i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades poden interposar recurs contenciós administratiu davant del Jutjat Contenciós Administratiu de València, en el termini de dos mesos a comptar de l'endemà de la publicació d'esta resolució.
3. Les citacions en els recursos contenciós administratius que se substancien contra la present resolució, es realitzaran per mitjà de la inserció del corresponent edicte en el Diari Oficial de la Comunitat Valenciana.
València, 24 de febrer de 2011.- La directora general d'Administració Autonòmica: Carmela Cots Soler.